Tupolev Tu-104
Onnettomuudet

Tu-104 on saanut mainetta onnettomuusherkkänä konetyyppinä. Jopa neuvostoliittolaislapset lauloivat 1970-luvulla Tu-104:ää pilkkaavaa laulua Chopinin Surumarssin sävelellä (Tu-104 on lentokoneista paras. Olisi kannattanut mennä junalla!). Rakennetuista 201 Tu-104:stä 37 menetettiin onnettomuuksissa, kaappauksissa ja alasampumisissa. Tämä vastaa 18 prosenttia valmistetuista koneista. Osuus on nykykoneisiin verrattuna suurehko, 
varsinkin kun otetaan huomioon, että lentokone poistettiin käytöstä vuonna 1981, mutta ensimmäisille suihkukoneille tyypillinen. Osaltaan lukuihin vaikuttaa myös se, että Tu-104 oli käytössä lähinnä Neuvostoliitossa, jossa olosuhteet olivat vaikeat ja infrastruktuuri usein puutteellista. Vertailun vuoksi saman aikakauden ja kokoluokan de Havilland Cometilla menetettyjen koneiden osuus on 22 prosenttia (112 valmistettu, 25 menetetty) ja vuonna 1957 ensilentonsa lentäneellä, hieman suuremmalla Boeing 707:llä 20 prosenttia (858 valmistettu, 172 menetetty).
Vaikka vuosina 1979 ja 1981 sattuneiden onnettomuuksien seurauksena Tu-104 poistettiin ensin Aeroflotin ja sitten asevoimien käytöstä, konetyypin pahimmat onnettomuudet sattuivat itse asiassa jo aiemmin, vuonna 1973. 30. syyskuuta Sverdlovskista lähdössä ollut Aeroflotin lento 3932 syöksyi maahan pian lentoonlähdön jälkeen. Koneen keinohorisontit lakkasivat toimimasta sähkövian vuoksi ja miehistö menetti koneen hallinnan. Kaikki 108 koneessa ollutta kuolivat maahansyöksyssä. Kaksi viikkoa myöhemmin, 13. lokakuuta, Moskovaa lähestynyt Aeroflotin lento 964 syöksyi maahan, kun kompassit ja gyroskoopit lakkasivat toimimasta niin ikään sähkövian seurauksena. 122 uhria vaatinut onnettomuus oli tapahtuma-aikanaan nykyisen Venäjän alueella tapahtuneista toiseksi pahin ja vuoden 2017 tilanteessa yhä edelleen kuudenneksi pahin.
Alla olevaan avattavaan taulukkoon on listattu kaikki onnettomuudet, jotka ovat johtaneet koneen tuhoutumiseen tai hylkäämiseen.
| Onnettomuusluettelo> Päivämäärä | Onnettomuusluettelo> Paikka | Onnettomuusluettelo> Lentoyhtiö | Onnettomuusluettelo> Versio | Onnettomuusluettelo> Rekisteri | Onnettomuusluettelo> Uhrit/ Koneessa olleet | Onnettomuusluettelo> Lyhyt kuvaus | Onnettomuusluettelo> Viite |
| --- | --- | --- | --- | --- | --- | --- | --- |
| 19580219 19.2.1958 |  Savasleika | Aeroflot | Tu-104 | CCCP-Л5414 | 000 0/3 | Siirtolennolla olleen koneen polttoaine loppui sen lähestyessä varakenttää huonossa säässä. Miehistö teki pakkolaskun metsään. |  |
| 19580815 15.8.1958 |  Tšita | Aeroflot | Tu-104A | CCCP-Л5442 | 064 64/64 | Aeroflotin lento 4 nousi liian korkealle miehistön yrittäessä kiertää ukkospilviä, joutui nousuvirtaukseen, sakkasi, joutui syöksykierteeseen ja syöksyi maahan. |  |
| 19581017 17.10.1958 |  Kanaš | Aeroflot | Tu-104A | CCCP-42362 | 080 80/80 | Kone joutui voimakkaaseen nousuvirtaukseen, jossa se nousi 12 000 metrin korkeuteen. Siellä se menetti nopeutta, mikä johti hallinnan menetykseen. Kone joutui lähes pystysuoraan syöksyyn, jota miehistö ei enää saanut oikaistua. |  |
| 19601020 20.10.1960 |  Ust-Orda | Aeroflot | Tu-104A | CCCP-42452 | 003 3/68 | Aeroflotin lento 5 joutui keskeyttämään lähestymisen varakentälle huonossa säässä, kun nokkatelineen laskeutumisvalon kanssa oli ongelmia. Kone osui rinteeseen kapteenin aloitettua käännöksen noin 10–15 metrin korkeudella. |  |
| 19610201 1.2.1961 |  Vladivostok | Aeroflot | Tu-104A | CCCP-42357 | 000 0/? | Ajautui ulos kiitotieltä pitkäksi menneen laskukiidon seurauksena. |  |
| 19610316 16.3.1961 |  Sverdlovsk | Aeroflot | Tu-104B | CCCP-42438 | 007 5+2/51 | Aeroflotin lennon 68 toinen moottori vioittui pian lentoonlähdön jälkeen. Kone tärisi niin voimakkaasti, että miehistö ei kyennyt lukemaan mittareistaan, kumpi moottori oli kyseessä. Tätä selvittäessään he sammuttivat vahingossa toimivan moottorin. Kone teki pakkolaskun järven jäälle ja liukui rantaan tuhoten siellä olleen mökin ja hajoten kolmeen osaan. |  |
| 19610710 10.7.1961 |  Odessa | Aeroflot | Tu-104B | CCCP-42447 | 001 1/94 | Aeroflotin lento 381 joutui laskuvirtaukseen loppulähestymisen aikana ja syöksyi maahan. |  |
| 19610917 17.9.1961 |  Taškent | Aeroflot | Tu-104A | CCCP-42388 | 000 0/? | Vaurioitui korjauskelvottomaksi rajussa laskeutumisessa. |  |
| 19611102 2.11.1961 |  Vladivostok | Aeroflot | Tu-104B | CCCP-42504 | 000 0/? | Osui radiomastoon lähestymisen aikana. Moottori sammui ja miehistö teki pakkolaskun pellolle. |  |
| 19620604 4.6.1962 |  Sofia | Aeroflot | Tu-104B | CCCP-42491 | 005 5/5 | Moottori sammui pian lentoonlähdön jälkeen. Miehistö kääntyi takaisin kohti Sofiaa, mutta kone törmäsi huonossa näkyvyydessä vuoreen. |  |
| 19620630 30.6.1962 |  Voznesenka | Aeroflot | Tu-104A | CCCP-42370 | 084 84/84 | Aeroflotin lento 902 ammuttiin vahingossa alas ilmatorjuntaohjuksella. Sotaharjoituksessa ammuttu ohjus harhautui kuljettuaan myrskyrintaman läpi ja otti lennon 902 kohteekseen. |  |
| 19620903 3.9.1962 |  Habarovsk | Aeroflot | Tu-104A | CCCP-42366 | 086 86/86 | Aeroflotin lennon 3 miehistö menetti koneen hallinnan sen noustessa 4 500 metrissä. Syytä ei saatu selville, mutta autopilottia epäiltiin turman aiheuttajaksi. |  |
| 19621025 25.10.1962 |  Moskova | Aeroflot | Tu-104B | CCCP-42495 | 011 11/11 | Syöksyi maahan pian lentoonlähdön jälkeen huollon jälkeisellä koelennolla. Koneen ohjainvaijerit oli kytketty ristiin. |  |
| 19630316 16.3.1963 |  Mumbai | ČSA | Tu-104A | OK-LDB | XXX ? | Syttyi tuleen tankkauksen aikana. |  |
| 19630518 18.5.1963 |  Leningrad | Aeroflot | Tu-104B | CCCP-42438 | 000 0/? | Sakkasi lähestymisen aikana ja syöksyi maahan. |  |
| 19630713 13.7.1963 |  Irkutsk | Aeroflot | Tu-104B | CCCP-42492 | 033 33/35 | Aeroflotin lento 12 osui maahan ennen kiitotien alkua. Syynä oli mittarien johtoihin päässyt vesi, joka aiheutti oikosulun, jolloin mittarit näyttivät vääriä lukemia. |  |
| 19640609 9.6.1964 | Novosibirsk | Aeroflot | Tu-104B | CCCP-42476 | XXX ? | Laskukiito meni pitkäksi rankkasateessa. |  |
| 19690428 28.4.1969 |  Irkutsk | Aeroflot | Tu-104B | CCCP-42436 | XXX ? | Osui maahan 600 metriä ennen kiitotien alkua. |  |
| 19700601 1.6.1970 |  Tripoli | ČSA | Tu-104A | OK-NDD | 013 13/13 | Osui maahan 5,5 kilometriä ennen kiitotien alkua kahden epäonnistuneen lähestymisyrityksen jälkeen. |  |
| 19710725 25.7.1971 |  Irkutsk | Aeroflot | Tu-104B | CCCP-42405 | 097 97/126 | Aeroflotin lento 1912 lähestyi liian hitaasti, osui maahan ennen kiitotien alkua, kierähti ympäri ja syttyi tuleen. |  |
| 19711010 10.10.1971 |  Moskova | Aeroflot | Tu-104B | CCCP-42490 | 025 25/25 | Aeroflotin lennolla 773 räjähti pommi, joka vaurioitti koneen rakenteita ja ohjainkaapeleita. Miehistö menetti koneen hallinnan ja se syöksyi maahan. |  |
| 19720319 19.3.1972 |  Omsk | Aeroflot | Tu-104B | CCCP-42408 | 000 0/? | Osui kiitotien alussa olleeseen lumivalliin viidennellä laskeutumisyrityksellä. |  |
| 19730424 24.4.1973 |  Leningrad | Aeroflot | Tu-104B | CCCP-42505 | 002 2/57 | Koneen kaappasi matkustaja, joka vaati pääsyä Tukholmaan. Kun kone palasi Leningradiin, kaappari räjäytti pommin tappaen itsensä ja lentoinsinöörin. Koneen runkoon tuli reikä, mutta se laskeutui turvallisesti. |  |
| 19730518 18.5.1973 |  Tšita | Aeroflot | Tu-104B | CCCP-42411 | 082 82/82 | Aeroflotin lennon 109 kaappasi matkustaja, joka vaati pääsyä Kiinaan. Hänen koneeseen tuomansa pommi räjähti koneen ollessa matkalentokorkeudessa ja tuhosi koneen. |  |
| 19730829 29.8.1973 |  Nikosia | ČSA | Tu-104A | OK-MDE | 000 0/70 | ČSA:n lento 531 ajautui laskeutuessaan sivuun kiitotieltä. Koneen hylky on yhä Nikosian lentoaseman laidalla. |  |
| 19730930 30.9.1973 |  Sverdlovsk | Aeroflot | Tu-104B | CCCP-42506 | 108 108/108 | Aeroflotin lennon 3932 miehistö menetti koneen hallinnan pian lentoonlähdön jälkeen, kun keinohorisontit lakkasivat toimimasta virran katkettua. |  |
| 19731013 13.10.1973 |  Moskova | Aeroflot | Tu-104B | CCCP-42486 | 122 122/122 | Aeroflotin lennon 964 miehistö menetti koneen hallinnan lähestymisen aikana, kun kompassit ja gyroskoopit lakkasivat toimimasta sähkövian vuoksi. |  |
| 19730712 7.12.1973 |  Moskova | Aeroflot | Tu-104B | CCCP-42503 | 016 16/75 | Liian kovalla vauhdilla lähestyneen Aeroflotin lennon 964 siipi osui laskeutuessa kiitotiehen, jolloin kone liukui sivuun kiitotieltä ja syttyi palamaan. |  |
| 19741105 5.11.1974 |  Tšita | Aeroflot | Tu-104B | CCCP-42501 | 000 0/? | Laskukiito meni pitkäksi ja kone törmäsi ratapenkkaan. |  |
| 19750830 30.8.1975 |  Novosibirsk | Aeroflot | Tu-104B | CCCP-42472 | 000 0/? | Toinen päälaskuteline irtosi rajussa laskeutumisessa. |  |
| 19760209 9.2.1976 |  Irkutsk | Aeroflot | Tu-104A | CCCP-42327 | 024 24/115 | Aeroflotin lento 3739 alkoi kallistua heti lentoonlähdön jälkeen, menetti korkeutta ja syöksyi lopulta maahan. Onnettomuuden syyksi kerrottiin sivutuuli, mutta myös polttoaineen epätasapainoa ja lentäjän virhettä epäiltiin. |  |
| 19760717 17.7.1976 |  Tšita | Aeroflot | Tu-104A | CCCP-42335 | 000 0/? | Ylikuormatun koneen lentoonlähtö epäonnistui. |  |
| 19761128 28.11.1976 |  Moskova | Aeroflot | Tu-104B | CCCP-42471 | 072 72/72 | Aeroflotin lennon 2415 miehistö menetti asentotajunsa ja koneen hallinnan keinohorisontin vioituttua. |  |
| 1976XXXX 1976 |  Kiova | Aeroflot | Tu-104A | CCCP-42371 | XXX ? | Osui maahan ennen kiitotietä moottoreiden sammuttua lennon aikana. |  |
| 19770113 13.1.1977 |  Alma-Ata | Aeroflot | Tu-104A | CCCP-42369 | 096 96/96 | Aeroflotin lennon 3843 moottori syttyi tuleen. Palo poltti lopulta polttoainetankin puhki ja kone räjähti. |  |
| 19790317 17.3.1979 |  Moskova | Aeroflot | Tu-104B | CCCP-42444 | 058 58/119 | Aeroflotin lennon 1691 moottorista tuli palohälytys ja miehistö päätti palata Moskovaan. Kone laskeutui huonossa säässä lähestymisen aikana liian alas, osui sähkötolppaan ja syöksyi maahan. Palohälytys osoittautui virheelliseksi. |  |
| 19810207 7.2.1981 |  Leningrad | Neuvostoliiton laivasto | Tu-104D | CCCP-42332 | 051 51/51 | Kallistui heti lentoonlähdön jälkeen, kääntyi ylösalaisin ja syöksyi maahan. Lentoonlähdön aikana siirtynyt rahti aiheutti hallinnan menetyksen. |  |